रतलाम। सैलाना रोड सिटी फोरलेन का काम एक बार फिर विवादों में पड़ गया। इस बार विवाद का कारण सिटी फोरलेन का ड्रेनेज है। सड़क निर्माण करने वाली कंपनी अग्रोहा इंफ्रास्ट्रक्चर ने सड़क के दोनों ओर नाली बनाने से मना कर दिया है।
कंपनी का कहना है सड़क पर बहने वाले पानी की निकासी के इंतजाम हम करेंगे लेकिन रहवासियों के घरों से निकलने वाले पानी की जिम्मेदारी हमारी नहीं नगर निगम की है। दूसरी ओर नगर निगम ने प्राइवेट प्रोजेक्ट के चक्कर में इस रोड पर ड्रेनेज के लिए कोई प्लानिंग नहीं की। नगर निगम, एमपीआरडीसी और सड़क ठेकेदार के विवाद में फजीहत सड़क किनारे रहने वाले लोगों की होना है।
यह हालात एमपीआरडीसी और नगर निगम के बीच शुरुआत से तालमेल नहीं होने के कारण बने हैं। एमपीआरडीसी ने शहरी क्षेत्र को प्रोजेक्ट में शामिल कर लिया, फोरलेन भी बन गया लेकिन प्रोजेक्ट और रहवासियों की अहम जरूरतों पर निगम अधिकारियों से रायशुमारी नहीं की। इसी कारण तीन बार दोनों विभागों में तनातनी की स्थिति बनी। पहले सड़क को चौड़ा करने के दौरान समन्वय नहीं रहा, बाद में पेयजल लाइन डालने के काम में रुकावट आई और अब ड्रेनेज को लेकर स्थिति स्पष्ट नहीं हो रही है।
फिलहाल पिछले दरवाजों से निकासी
सिटी फोरलेन निर्माण से पहले सड़क के दोनों ओर नाली थी। फिलहाल राम मंदिर से सज्जन मिल गेट के बीच रहवासियों के घरों के पानी की निकासी पिछले हिस्सों में बनी नालियों से हो रही है। होटल्स और कुछ घरों का पानी मुख्य सड़क पर आता है। सज्जन मिल गेट से आगे पुरानी नाली ही फिलहाल उपयोग में आ रही है।
कलेक्टर ने ठेकेदार काे बुलाया
फोरलेन निर्माण कंपनी अग्रोहा इंफ्रा. के प्रोजेक्ट मैनेजर द्वारा ड्रेनेज बनाने के लिए मना करने पर कलेक्टर ने मंगलवार को कंपनी संचालक शैलेंद्र अग्रवाल को बुलाया। अग्रवाल ने प्रोजेक्ट में कहीं भी ड्रेनेज शामिल नहीं होने की बात दोहराई। कलेक्टर ने ठेकेदार को सड़क पर आने वाले पानी की निकासी का इंतजाम कराने और सिटी फोरलेन के बीच में प्लांटेशन कराने को कहा। गुरुवार को प्लांटेशन का काम शुरू कर दिया गया।
प्रोजेक्ट में ही नहीं है
एमपीआरडीसी के प्रोजेक्ट में कहीं भी ड्रेनेज निर्माण की बात शामिल नहीं है। केवल सड़क पर जमा होने वाले पानी की निकासी का इंतजाम ठेकेदार की जिम्मेदारी है। घरों के पानी की निकासी की व्यवस्था करना नगर निगम का काम है। मनोज गुप्ता, प्रबंधक एमपीआरडीसी
नगर निगम से कहा
ड्रेनेज और अधूरे निर्माण को लेकर ठेकेदार को बुलाया था। सड़क पर जमा होने वाले पानी की निकासी का इंतजाम करने को वह तैयार है। घरों के पानी की निकासी नगर निगम की जिम्मेदारी है, नगर निगम को इसके लिए प्लानिंग करने को कहा है। बी. चंद्रशेखर कलेक्टर।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva